钦定古今图书集成/明伦汇编/氏族典/第174卷 > 钱惟濬
## 钦定古今图书集成/明伦汇编/氏族典/第174卷 > 钱惟濬

按《宋史吴越世家》：“惟濬字禹川，俶嫡子也。裁数岁，俶表授镇海镇东两军节度副大使，检校太保，钤”“两
浙管内土客诸军事。”建隆元年，加检校太傅。三年，领
建武军节度。乾德初，加检校太尉。六年，来朝，侍郊祀。
开宝二年，授镇东等军节度、浙江东西道观察处置、
两浙制置营田发运等使。及大兵征金陵，惟濬从父
下毗陵，以功加平章事。九年，随俶入朝，俶先归，留惟
濬扈从，郊祀西洛。太宗即位，加兼侍中。太平兴国二
年，丁母妃孙氏忧，起复，加镇东大将军、右金吾卫大
将军。三年，随俶来朝，徙惟濬淮南节度。是冬，郊祀恩，
加检校太师。从平太原及从征幽蓟，又从幸大名。雍
熙元年，郊祀，改山南东道节度。四年，徙镇安州。惟濬
虽再移镇，常留京师。端拱初，籍田，封萧国公。俄俶薨，
起复，加兼中书令。淳化初，卒，年三十七。追封“邠王”，谥
“安僖。”